A Tanács 1278/94/EK rendelete
(1994. május 30.)
a friss vagy fagyasztott vágott juhtestek közösségi szabványminőségének meghatározásáról szóló 338/91/EGK rendelet, valamint a vágott juhtestek közösségi osztályozási rendszeréről és a nyers vagy fagyasztott hasított juh közösségi szabványminőségének meghatározásáról szóló 2137/92/EGK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel a juhhús és a kecskehús piacának közös szervezéséről szóló, 1989. szeptember 25-i 3013/89/EGK tanácsi rendeletre [1] és különösen annak 4. cikke (2) bekezdésére,
tekintettel a Bizottság javaslatára,
mivel a friss vagy fagyasztott vágott juhtestek közösségi szabványminőségének meghatározásáról szóló, 1991. február 5-i 338/91/EGK tanácsi rendeletet [2] az 1993-as gazdasági év végéig - a vágott testek közösségi osztályozási szabványainak megalkotásáig - kell alkalmazni;
mivel a vágott test osztályozásának alkalmazása területén a kérdéses szabványok jelenlegi megalkotása tekintetében idáig kellő előrelépés nem történt; mivel a jelenlegi szabványminőséget az 1997-es gazdasági év végéig továbbra is fenn kell tartani;
mivel a 2137/92/EGK rendelet alkalmazásáról szóló, legkésőbb 1995. december 31-re beütemezett bizottsági beszámoló elkészítését most legkésőbb 1996. december 31-re kell előirányozni a szabványminőség olyan új meghatározását tartalmazó javaslat kíséretében, amelynek alkalmazására az 1998-as gazdasági év kezdetétől fokozatosan kerül sor; mivel ennek következtében a közösségi osztályozási rendszer kezdetben legkorábban 1996-ra előirányzott kötelező alkalmazásának célkitűzése most már legkorábban csak 1999-ben valósulhat meg;
mivel a 2137/92/EGK rendelet III. mellékletét a faggyúborítottsági osztályozással összefüggő minőségi követelmények figyelembevételével kell módosítani,
ELFOGADTA EZT A RENDELETET:
1. cikk
A 338/91/EGK rendelet 2. cikkének második albekezdése helyébe a következő rendelkezés lép:
"Az 1991-től 1997-ig bezárólag terjedő gazdasági évekre vonatkozik."
2. cikk
A 2137/92/EGK rendelet a következőképpen módosul:
1. A 8. cikket el kell hagyni.
2. A 9. cikk a következőképpen módosul:
- az első albekezdésben "1995. december 31." helyébe "1996. december 31." lép,
- a második albekezdésben az "1996-os gazdasági év" helyébe az "1999-es gazdasági év", míg "1997. január 1-je" helyébe "2000. január 1-je" lép.
3. A III. melléklet helyébe az e rendelethez csatolt melléklet lép.
3. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1994. május 30-án.